Unødige regler og krav, der står i vejen for en god og værdig ældrepleje, skal ryddes af vejen. Det skal en ny taskforce sørge for.

Det er blevet aftalt på et møde mellem ældreminister Thyra Frank (LA) og Kommunernes Landsforening (KL).

- Vi har hele tiden peget på behovet for afbureaukratisering i kommunerne - også på ældreområdet, siger formand for KL's Social- og Sundhedsudvalget, Thomas Adelskov.

Læs også : DF afkræver Thyra Frank svar: Skal stille i folketingssalen

Arbejdsgruppen skal lokalisere både statslige og kommunale regler, som enten kan lempes eller fjernes helt.

Som led i arbejdet vil Thyra Frank rejse rundt til plejehjem og kommuner for at få input.

- Vi skal stole mere på medarbejderne i ældreplejen og give dem større frihed i arbejdet, skriver hun i en pressemeddelelse.

- Og hvis vi skal have løsnet nogle af de snærende bånd, som i dag begrænser medarbejderne i at yde omsorg og pleje til de ældre, har vi brug for deres bidrag.

Læs også : Thyra Frank: Kunne ikke drømme om at fralægge mig ansvaret

Efter en uge på ministerposten kom Thyra Frank mandag i modvind med sin kommentar om, at det er kommunerne, har ansvaret for at sikre værdige forhold på landets plejehjem.

Hun præciserede efterfølgende, at hun havde henvist til det kommunale selvstyre, og at hun som minister på området påtager sig det fulde ansvar for en velfungerende ældrepleje.